FI Euroopan unionin virallinen lehti C 185/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 185/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ARMAGH BRAMLEY APPLES”

EY-N:o: UK-PGI-005-0792-16.10.2009

SMM ( X ) SAN ( )

1. Nimi:

”Armagh Bramley Apples”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6: Hedelmät, vihannekset ja viljat sellaisenaan tai jalostettuina.

3.2 Kuvaus 1 kohdassa nimetystä tuotteesta:

”Armagh Bramley Apple” on iso, vihreä, tuore ruoanlaittoon tarkoitettu omena. Siinä on punertava vivahde. Malto on valkoinen, hivenen vihreään vivahtava. Omenat ovat isoja, niiden halkaisija on 60–120 mm. Ne ovat pyöreitä, mutta ne eivät ole muodoltaan yhtä tasakoosteisia kuin muut Bramley-omenat. Omenat ovat sivuiltaan litteitä. Kasvukärki on uurteinen, ja kannan kiinnittymiskohta on suuri ja osittain avoin.

Omenoiden kuori on yhtenäisen vihreä hienoisella punaisella vivahteella. Verholehdet ovat ruskeat ja untuvaiset. Kanta on lyhyt ja paksu.

Malto on valkoinen, hivenen vihreään vivahtava, kiinteä ja mehukas.

3.3 Raaka-aineet (ainoastaan jalostetut tuotteet):

Ei sovelleta.

3.4 Rehu (ainoastaan eläinperäiset tuotteet):

Ei sovelleta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Omenat on viljeltävä määritellyllä alueella.

Armagh Bramley Apple -omenia viljellään kyseisen alueen hyvin hedelmäisillä hiesu- tai hiuesavimailla. Kaikissa hedelmätarhoissa peltoja ympäröi tuulensuojaa antava vankka pensasaita, jossa kasvaa eri puulajeja. Tämä suojaa omenapuita kevätkuukausien kylmiltä pohjois- tai koillistuulilta.

Hedelmäpuiden iästä ja koosta riippumatta kaikki kesän ja talven karsinnat tehdään aina käsin. Jotta puista saadaan tasainen laadukas sato, tarvitaan monivuotinen kokemus puiden oksien ja latvusten talvi- ja kesäkarsinnasta.

Armaghin viljelijät ovat ylpeitä siitä, että he noudattavat Armagh Bramley Apple -omenoiden tuotannossa hyvää viljelykäytäntöä. Mehiläiset pölyttävät puut kukinta-aikaan, ja kaikki ruiskutukset tehdään huolellisesti mehiläisten ja muiden hyödyllisten hyönteisten hyvinvointia ajatellen ja ottaen huomioon koko ympäristön.

Armagh Bramley -omenatarhoissa käytetään paljon lehtilannoitusta. Säännöllisessä ruiskutusohjelmassa käytetään niin yksittäisiä ravintoaineita kuin merilevästä tehtyjä lannoitesekoitteita.

Omenat poimitaan käsin. Korjuu kestää syyskuun alusta lokakuun loppupuolelle. Korjuuajankohta riippuu satokaudesta, markkinoista, hedelmien kypsyydestä, puiden iästä ja perusrungon tyypistä. Viljelijät sopivat usein korjuun aloituspäivästä. Tällöin he ottavat huomioon omenoiden koon ja niiden kasvuvauhdin loppukesästä/alkusyksystä. Yleensä omenat poimitaan, kun niiden keskimääräinen halkaisija on vähintään 75 mm mutta ennen kuin ne ovat tuleentuneet yli sen vaiheen, jossa > 20 prosenttia varastointuneesta hiilihydraatista on muuttunut tärkkelyksestä sokeriksi.

Sen lisäksi, että hedelmäpuut karsitaan käsin, kaikki hedelmät poimitaan ja luokitellaan käsin. Poimijat on koulutettu käsittelemään omenoita niin, etteivät kuori ja malto vaurioidu. Tämä on erityisen tärkeää tämän lajikkeen kohdalla, sillä huomattava osa sadosta varastoidaan kontrolloidussa ilmankoostumuksessa (CA), jotta markkinoille saattaminen voisi jatkua läpi koko vuoden.

3.6 Viipalointia, raastamista, pakkaamista jne. koskevat erityiset säännöt:

Ei sovelleta.

3.7 Merkintöjä koskevat erityiset säännöt:

Ei sovelleta.

4. Maantieteellisen alueen tarkka rajaus:

Armagh Bramley Apple -omenoita viljellään seuraavissa perinteisissä omenanviljelykunnissa Armaghin arkkihiippakunnassa, joka kattaa Armaghin ja Tyronen kreivikunnat ja osan Londonderryn kreivikuntaa:

Ballygawley, Beragh, Bessbrook, Cloghogue, Clonoe, Coagh, Coalisland, Cookstown, Crossmaglen, Cullyhanna, Donaghmore, Dromintree, Dungannon, Eglish, Keady, Derrynose & Madden, Kildress, Killcluney, Killeeshill, Kilmore, Lissan, Loughgall, Magherafelt, Middletown, Middle Killeavy, Moneymore, Moy, Mullaghbawn, Newbridge, Pomeroy, Portadown, Tandragee, Termonmaguirc ja Whitecross.

5. Yhteys maantieteelliseen alueeseen:

5.1 Maantieteellisen alueen erityisyys:

Määritellyllä alueella on oma ilmastonsa. Sadetta saadaan vuosittain jopa 80 tuumaa Atlantin sääjärjestelmän vaikutuksesta, ja keskilämpötila vaihtelee (talven) 3 °C:sta (kesän) 18 °C:seen Golf-virran ansiosta. Määritellyn alueen maaperä on ravinteikasta, hedelmällistä ja erityisen kalsiumpitoista, ja se vaikuttaa ilmaston ohella alueen erityisyyteen.

Koska alue sijaitsee pohjoisessa, valoa saadaan vähemmän kuin muilla Bramleyn viljelyalueilla. Fotosynteesin seurauksena puutiheys on pienempi, joten oksat pääsevät kasvamaan vaakatasossa. Muita Bramleyn viljelyalueita viileämpi ilmasto merkitsee, että Armagh Bramley Apple ei kasva kovin tasakoosteisesti. Lisäksi se merkitsee, että hyönteisistä on vähemmän haittaa, joten hyönteisten torjuntaruiskutukset tehdään ainoastaan kerran kasvukaudessa. Koska hyönteisten torjunta-aineita tarvitaan vähemmän, myös torjunta-ainejäämiä on vähemmän. Alhaisempien lämpötilojen vuoksi kasvukausi on lisäksi pidempi. Määritellylle alueelle ovat luonteenomaisia drumliinikukkulat ja lukuisat pikkujoet. Ravinteikkaan maaperän ja runsaiden sateiden ansiosta ei myöskään tarvita keinokastelua.

5.2 Tuotteen erityisyys:

Määritellyn alueen ilmastolla ja maaperällä on suora vaikutus tuotteen maineeseen. Koska kasvukausi on pidempi alueelle luonteenomaisten melko alhaisten lämpötilojen vuoksi, omenat eivät ole niin tasakoosteisia, ne soveltuvat hyvin ruoanlaittoon korkean happopitoisuutensa ansiosta ja niissä on voimakkaampi, selvästi erottuva maku.

Armagh Bramley Apple -omenoiden sanotaan säilyttävän makunsa ja olevan kiinteämpiä kuin muiden Bramley-omenoiden. Omena myös säilyy kiinteänä kypsennettäessä. Tämän ansiosta omena on tunnettu myös siitä, että se säilyttää laatunsa paremmin ja on siis varastoitavissa pidempään (12–13 kuukautta) kuin muiden alueiden Bramley-omenat.

Armagh Bramley Apple -omenat myös eroavat muista Bramley-omenoista sikäli, että ne ovat vihreitä ja niissä on satunnainen punainen vivahde muttei selkeitä raitoja. Armagh Bramley Apple -omenat eivät myöskään ole muodoltaan niin pyöreitä kuin muut Bramley-omenat. Tämä johtuu viileämmästä ilmastosta ja sen aiheuttamasta epäsäännöllisestä kasvumallista. Omenoissa on voimakkaampi, selkeä maku.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Bramley-omenan historia Armaghissa alkaa vuonna 1884, jolloin Pohjois-Irlantiin tuotiin 60 Bramley-puuntaimea. Vuoteen 1921 mennessä oli istutettu 7 000 eekkeriä ja Bramleystä oli tullut tärkein Armaghissa viljelty lajike. Omenan jalostus alkoi vuonna 1903, ja Pohjois-Irlannin johtavat jalostajat ovatkin edelleen sijoittautuneet Armaghin kreivikuntaan lähelle tärkeintä toimitusaluettaan eli kreivikunnan hedelmätarhoja.

Bramley-omenalla on ainutlaatuinen koostumus ja maku, jotka tekevät siitä ruoanlaittoon tarkoitettujen omenoiden kuninkaan. Omenan voimakas kirpeä maku säilyy kypsennyksen aikana. Bramley-omena on ainoa omena maailmassa, jolla on tällaiset ominaisuudet. Armagh Bramley Apple -omenalla on koostumukseltaan kiinteän omenan maine. Sitä voidaankin varastoida kauemmin ja se säilyttää koostumuksensa pidempään kypsennettäessä.

Viileähkön ilmaston vuoksi omenat eivät myöskään ole yhtä pyöreitä kuin muut Bramley-omenat. Ilmaston seurauksena yksittäisten kukkien sikiäimet pölyttyvät melko epäyhtenäisesti. Ensiksi hedelmöityneet sikiäimet turpoavat ja kehittyvät muita ennen, minkä seurauksena Armagh Bramley Apple -omenat saavat niille luonteenomaisen muodon, eivätkä siis ole täysin pyöreitä.

Armagh Bramley -omenatarhojen pohjoinen sijainti on poikkeuksellinen. Ilmaston ansiosta omenia kehittyy vähemmän mutta ne ovat maultaan voimakkaampia. Olosuhteiden vuoksi Bramley-omenan tuottaminen on kallista.

Armaghin ainutlaatuiset kasvuolosuhteet tuottavat kiinteämmän ja koostumukseltaan tiheäsyisemmän omenan kuin muualla. Ominaisuuksiin vaikuttavat ravinteikas hedelmällinen maaperä, jossa on paljon kalsiumia ja tärkeitä ravintoaineita, ja puhdas vesi, jota on saatavilla paljon.

Armagh tunnetaan koko Irlannissa nimellä ”Orchard County” eli hedelmäpuutarhojen kreivikunta. Siellä on viljelty omenoita 3 000 vuodan ajan. Pyhän Patrickin sanotaan istuttaneen omenapuun Ceangobaan, joka on muinainen asuinpaikka Armaghin kaupungin itäpuolella.

Armaghin maine hedelmäpuutarhojen kreivikuntana perustuu yksinomaan Bramley-omenaan. Kaikista Pohjois-Irlannissa viljellyistä puussa kasvavista hedelmistä 99 prosenttia on Bramley-omenaa, ja 95 prosenttia kaikista Pohjois-Irlannissa viljellyistä puussa kasvavista hedelmistä viljellään Armaghissa.

Armaghia nimitetään hedelmätarhojen kreivikunnaksi alueen kulttuurissa ja perinteissä, aina perinteisistä kansanlauluista paikallisiin urheiluseuroihin.

Kun mainitaan hedelmätarhat, mieleen tulee heti Armagh. Tämä on yksinomaan Armagh Bramley Apple -omenoiden ansiota. Monet määritellyllä alueella sijaitsevat yritykset, joilla ei ole mitään tekemistä Bramleyn kanssa, käyttävät ilmaisua ”hedelmätarha”, sillä näin alue tunnistetaan heti – ja yksinomaan Armagh Bramley Apple -omenoiden ansiosta.

Paikalliset ravintolat mainostavat aktiivisesti ruokalajeja, jotka on valmistettu paikallisista Armaghin omenoista, kuten Armagh Bramley -omenapiirakkaa, Armagh Bramley -omenasorbettia ja Armagh Bramley -omenapaistosta. Armagh Bramley -reseptikilpailuissa etsitään reseptejä alkuruoille (esimerkiksi Bramley-omenakeitto tai Ulster Delight), pääruoille (esimerkiksi possua Bramleyn omenatäytteellä) ja jälkiruoille (esimerkiksi Armagh Bramley -omenakakku, Bramley-toffeevanukas, Armaghin itärannikon kohokas). Tekeepä jopa eräs paikallinen keramiikkataitelija Bramleyn omena -sarjaa lähellä sijaitsevien hedelmätarhojen innoittamana.

Armagh Bramley Apple -omenoiden merkitys alueelle näkyy siinä, että jopa 1 500 paikallista asukasta työskentelee alalla. Lisäksi merkitys näkyy nykyäänkin järjestettävissä perinteisissä tapahtumissa, kuten omenaviikot ja lokakuun omenafestivaali. Toukokuun viimeinen sunnuntai on nimetty Omenankukkasunnuntaiksi (Apple Blossom Sunday), sillä silloin paikalliset hedelmätarhat hehkuvat vaaleanpunaisena ja valkoisena kukkamerenä. Matkailijat voivat vierailla hedelmätarhoilla, maistella Armagh Bramley -omenapiirakkaa ja nautiskella Armaghin siideriä palanpainikkeeksi Omenankukkamessuilla (Apple Blossom Fair).

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://www.defra.gov.uk/foodfarm/food/industry/regional/foodname/products/documents/armaghbramleyapples.pdf

(1) EUVL L 93, 31.3.2006, s. 12.